Noordwes-plaasaanval: ‘Swaard in man se keel afgedruk’Argieffoto: Reint Dykema Twee mans is beseer nadat hulle Donderdagoggend op ŉ kleinhoewe buite Rustenburg deur gewapende rowers oorval is. Sers. Kelebogile Moleko, polisiewoordvoerder, het aan Maroela Media gesê vyf verdagtes het toegang tot die huis verkry deur die veiligheidsdeure oop te breek. Volgens ŉ betroubare bron het die aanvallers ŉ samoerai-swaard in Rodger van Parys (71) se keel afgedruk. Een van Van Parys se huurders, Mario van Wyk, het hom teen die aanvallers teëgesit en is in die bobeen geskiet. Van Parys en Van Wyk is albei in die hospitaal opgeneem. Die aanvallers het soveel moontlik van die huishoudelike inhoud op Van Parys se Mitsubishi Colt-bakkie gelaai en gevlug. Moleko het bevestig dat die bakkie steeds gesoek word. Geen verdagtes is nog in hegtenis geneem nie. ŉ Saak van huisbraak en poging tot moord word ondersoek, het Moleko gesê.